Na osnovu člana 74. stav (1) Zakona o zaštiti okoliša ("Službene novine Federacije BiH", broj: 15/21), Federalno ministarstvo okoliša i turizma, *d o n o s i*:

**PRAVILNIK**

**O SADRŽAJU STUDIJE UTICAJA NA OKOLIŠ**

**POGLAVLJE I. OPĆE ODREDBE**

**Član 1.**

**(Predmet Pravilnika)**

Ovim pravilnikom se utvrđuju obavezni i posebni sadržaj studije uticaja na okoliš (u daljem tekstu: studija) koju izrađuju pravna lica (nosioci projekta) kojima je izrada, sadržaj i obim studije naložena rješenjem iz člana 2. ovog pravilnika.

**Član 2.**

**(Pravni osnov za izradu studije)**

1. Izrada studije u skladu sa ovim pravilnikom, obavezna je za projekte kojima je u rješenju o prethodnoj procjeni uticaja na okoliš utvrđen:
2. sadržaj i obim studije za projekte iz Priloga I. Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš (u daljem tekstu: Uredba);
3. obaveza, sadržaj i obim izrade studije u skladu sa članom 71. stav (2) Zakona o zaštiti okoliša (u daljem tekstu: Zakon) iz Priloga II. Uredbe.

**POGLAVLJE II. OBAVEZNI SADRŽAJ STUDIJE**

**Član 3.**

**(Izrada studije)**

1. U skladu sa članom 73. stav (1) Zakona, pravno lice koje je nosilac projekta ima obavezu da ugovori izradu studije kod pravnog lica koje ima ovlaštenje za izradu studije u skladu sa propisom iz člana 73. stav (2) Zakona, a koje se nalazi na spisku u elektronskom registru Federalnog ministarstva.
2. Pravno lice za izradu studije iz stava (1) ovog člana, izradu studije vrši prema odredbama ovog pravilnika.

**Član 4.**

**(Sadržaj studije)**

Studija iz člana 3. ovog pravilnika, obavezno sadrži sljedeće informacije:

1. **podatke o nosicu projekta:**
2. za pravnu i fizičku osobu: naziv i sjedište privrednog društva, ime prezime i kontakt podaci odgovorne osobe; broj telefona, telefaksa i e-mail pošte (ako postoji);
3. izvod iz sudskog registra, odnosno kopiju lične karte kada je nosilac projekta fizičko lice.

**b) podatke o projektu i opis projekta:**

1. tačan i puni naziv projekta;
2. opis tehnološkog procesa (u tekstualnom i grafičkom obliku);
3. popis vrsta i količina sirovina i supstanci koje ulaze u tehnološki proces;
4. popis vrsta i količina tvari koje ostaju nakon tehnološkog procesa te emisija u okoliš;
5. popis drugih aktivnosti koje mogu biti potrebne za realizaciju projekta, na primjer: nove ceste, potreba za novim vodosnabdijevanjem, potreba za proizvodnjom ili prenosom električne energije i dr.

**c) podatke o lokaciji i opis lokacije projekta:**

1. naziv jedinice lokalne samouprave i kantona gdje se nalazi lokacija na koju se odnosi projekat, uključujući ime katastarske općine;
2. opis lokacije projekta;
3. ovjereni izvodi iz odgovarajuće prostorno-planske dokumentacije (u tekstualnom i grafičkom obliku);
4. grafički prilozi sa ucrtanim projektom koji pokazuje odnos prema postojećim i planiranim drugim projektima, te analiza usklađenosti projekta sa dokumentima prostornog uređenja;
5. grafički prilozi sa ucrtanim projektom u odnosu na zaštićena područja, te analiza uticaja projekta na ta područja;
6. opis fizičkih karakteristika cjelokupnog projekta, uključujući, prema potrebi, neophodne radove uklanjanja i uvjete korištenja zemljišta tokom građenja i operativnih faza;
7. opis glavnih karakteristika operativne faze projekta (posebno svih postupaka proizvodnje) na primjer, energetsku potražnju i korištenje energije, vrstu i količine korištenih materijala i prirodnih dobara (uključujući vodu, zemljište, tlo i biološku raznolikost);
8. procjenu, po vrsti i količini, predviđenih ostataka i emisija (kao što su onečišćenje vode, zraka, tla i podzemlja, buka, vibracije, svjetlost, toplina, radijacija), te količinu i vrstu otpada proizvedenog tokom građenja i operativnih faza.

**d) opis okoliša koji bi mogao biti ugrožen projektom treba da sadrži:**

1. podatke o stanovništvu i zdravlju ljudi;
2. podatke o biološkoj raznolikosti (npr. flori i fauni);
3. podatke o zemljištu (npr. korištenju zemljišta) i tlu (npr. organskim tvarima, eroziji, zbijenosti, zatvaranju tla);
4. podatke o vodama (npr. hidromorfološke promjene, kvantitet i kvalitet);
5. podatke o zraku i klimi (npr. emisiji stakleničkih gasova, uticaji bitni za prilagodbu);
6. postojeća materijalna dobra, uključujući kulturno-historijsko i arheološko nasljeđe,
7. opis pejzaža; i
8. specifične elemente utvrđene prethodnom procjenom uticaja na okoliš.

**e) opis mogućih značajnih uticaja projekta na okoliš**, koji su, između ostalog, posljedica:

1. građenja i korištenja projekta, prema potrebi uključujući radove uklanjanja;
2. korištenje prirodnih resursa, posebno tla, zemljišta, vode i biološke raznolikosti, što je više moguće uzimajući u obzir održivu dostupnost ovih resursa;
3. emisija onečišćujućih tvari, buke, vibracije, svjetlosti, topline, radijacije, štetnih djelovanja, te zbrinjavanje i ponovnu upotrebu ortpada u kortisne svrhe (kada otpad zamjenjuje druge materijale koje bi inače trebalo koristiti za tu svrhu);
4. rizika za zdravlje ljudi, kulturnu baštinu ili okoliš (na primjer zbog nesreća ili katastrofa);
5. kumulativnog uticaja s uticajima drugih postojećih i/ili odobrenih projekata, uzimajući u obzir sve postojeće okolišne probleme koji se odnose na područja od posebnog značaja u pogledu okoliša na koje će projekt vjerojatno uticati ili na korištenje prirodnih resursa;
6. uticaja projekta na klimu (na primjer vrsta i obim emisija stakleničkih plinova) i podložnosti projekta prema klimatskim promjenama;
7. korištenih tehnologija i tvari/supstanci koje ulaze u tehnološki proces;
8. opis mogućih značajnih uticaja na faktore navedene u članu 64. stav (1) Zakona trebao bi obuhvatati direktne uticaje i sve posredne, sekundarne, kumulativne, prekogranične, kratkoročne, srednjoročne i dugoročne, trajne i privremene, pozitivne i negativne uticaje projekta. Pri izradi opisa trebalo bi u obzir uzeti ciljeve zaštite okoliša koji su utvrđeni propisima Federacije BiH i koji su relevantni za projekt;
9. kratki opis metoda procjene uticaja koje su korištene u izradi studije.

**f) prijedlog mjera zaštite okoliša predviđenih radi izbjegavanja, sprečavanja ili smanjivanja te, ako je to moguće, neutraliziranja mogućih značajnih štetnih uticaja na okoliš,** te po potrebi svih predloženih mjera praćenja (na primjer priprema analize stanja nakon provedbe projekta). U tom bi opisu trebalo obrazložiti u kojoj se mjeri izbjegavaju, sprečavaju, smanjuju ili neutraliziraju značajni štetni učinci na okoliš te bi se on trebao odnositi i na građenje i na operativnu fazu (fazu korištenja) kroz:

1. prijedlog programa praćenja stanja okoliša;
2. prijedlog plana provođenja mjera zaštite okoliša;
3. prijedlog plana provođenja praćenja stanja okoliša;
4. prijedlog ocjene prihvatljivosti projekta za okoliš.

**g) opis razumnih alternativnih/varijantnih rješenja** (na primjer u smislu nacrta projekta, tehnologije, lokacije, veličine i opsega) koja je razmotrio nosilac projekta, a koja su primjenjiva na projekat i njegove specifične karakteristike, te naznaku glavnih razloga za odabranu mogućnost, uzimajući u obzir uticaje projekta na okoliš; sažeti opis razmatranih alternativnih rješenja projekta s obzirom na njihove uticaje na okoliš.

**h) opis relevantnih aspekata postojećeg stanja okoliša** (osnovni scenarij), te prikaz vjerojatnih promjena stanja okoliša bez provedbe projekta u onoj mjeri u kojoj se prirodne promjene okoliša iz osnovnog scenarija mogu procijeniti uz odgovarajuće napore na temelju dostupnosti okolišnih informacija i naučnih saznanja;

**i) kratki opis metode predviđanja ili dokaza koji se koriste za utvrđivanje i procjenu značajnih uticaja na okoliš, uključujući detalje o poteškoćama** (npr. tehničke nedostatke ili nedostatak znanja) na koje se naišlo prilikom prikupljanja potrebnih informacija, provedenih terenskih istraživanja, korištenja stručnih i/ili naučnih modela procjene, glavnih nesigurnosti i dr;

**j) opis očekivanih značajnih štetnih učinaka projekta na okoliš** koji proizlaze iz podložnosti projekta rizicima od velikih nesreća i/ili katastrofa koje su relevantne za projekat o kojem je riječ. U tu se svrhu mogu koristiti relevantne informacije koje su dostupne i koje se dobivaju procjenama rizika koje se provode na osnovu zakonodavstva Federacije BiH pod uslovom da su ispunjeni zahtjevi Zakona i podzakonskih propisa u skladu sa Zakonom. Prema potrebi ovaj opis treba uključiti mjere predviđene za sprečavanje ili ublažavanje značajnih štetnih učinaka takvih događaja na okoliš te pojedinosti o pripravnosti za takva hitna stanja i o odgovoru koji se predlaže.

**k) zaključci:** konačna ocjena prihvatljivosti projekta uz primjenu predloženih mjera ublažavanja i programa praćenja i izvještavanja.

**l) netehnički sažetak** informacija iz tačaka a) do h) izbjegavajući tehničke izraze, detaljne podatke i naučna objašnjenja; netehnički sažetak se daje kao prilog studiji u obliku posebnog elaborata na 10 do 20 stranica.

**lj)** **indikaciju poteškoća odnosno informacije o poteškoćama** prilikom izrade studije uticaja na okoliš sa kojima se nosilac projekta suočio zbog tehničkih nedostataka, nedostatka znanja ili nedostatka materijalnih i finansijskih sredstava;

**m) lista referenci** u kojoj se navode izvori korišteni za opise i procjene uključene u studiju;

**n)** **spisak literature** korištene za potrebe izrade studije;

**nj)** **spisak propisa** koji se odnose na projekat i primijenjeni su u studiji.

**o)** **ostali podaci i informacije**: podaci i informacije koje nosilac projekta, ovlašteno lice i projektant smatraju potrebnim navesti u studiji – na primjer: opis odnosa nosioca projekta sa javnošću prije izrade studije, procjena troškova mjera zaštite okoliša i praćenja stanja okoliša u odnosu na njihov udio u troškovima građenja i korištenja i dr.

**POGLAVLJE III. POSEBNI SADRŽAJ STUDIJE**

**Član 5.**

**(Uvažavanje mišljenja zainteresovanih strana utvrđena u postupku prethodne procjene uticaja na okoliš)**

Osim sadržaja iz člana 4. ovog pravilnika, u skladu sa članom 74. stav (2) Zakona, studija mora da sadrži poseban dio, u kojem se daje kratak pregled dostavljenih mišljenja zainteresovanih strana u postupku prethodne procjene uticaja na okoliš i obrazloženje za primljena mišljenja sadržana u rješenju iz člana 2. ovog pravilnika, kojim je utvrđena obaveza daljeg provođenja procjene uticaja na okoliš i utvrđena obaveza izrade studije, a koja su uzeta u obzir prilikom izrade studije.

**Član 6.**

**(Plan upravljanja otpadom)**

Ukoliko se radi o projektu za koji je potrebno pribavljanje okolinske dozvole u skladu sa propisom iz člana 83. stav (1) Zakona, studija sadrži i Plan upravljanja otpadom koji se izrađuje u skladu sa Zakonom o upravljanju otpadom („Službene novine Federacije BiH“, br. 33/03, 72/09 i 92/17), kako je utvrđeno u članu 74. stav (3) Zakona.

**Član 7.**

**(Vjerovatnoća uticaja na okoliš Republike Srpske i/ili Brčko Distrikta BiH ili prekograničnog uticaja)**

1. Kada pravno lice koje vrši izradu studije utvrdi da će projekat vjerovatno imati značajan uticaj na okoliš drugog entiteta ili druge države, dužan je izraditi posebni dio/posebno poglavlje u studiji sa podacima o mogućim uticajima na okoliš drugog entiteta i/ili Brčko Distrikta BiH ili prekogranični uticaj, kako je utvrđeno u članu 74. stav (4) Zakona.
2. Postupanja koja se odnose na prekogranični i međuentitetski uticaj na okoliš susjednih država, Republike Srpske i/ili Brčko Distrikta BiH, definišu se i provode u skladu sa Zakonom i propisom iz člana 81. stav (9) Zakona.

**Član 8.**

**(Izjava)**

Uz studiju uticaja na okoliš, prilaže se potpisana Izjava o tačnosti, istinitosti i potpunosti podataka koji su sadržani u studiji, a koju pravno lice ovlašteno prema članu 73. Zakona, pod moralnom, materijalnom i krivičnom odgovornošću daje pred nadležnim organom (općina ili notar). Obrazac Izjave se nalazi u Prilogu I. koji čini sastavni dio ovog pravilnika.

**Član 9.**

**(Ček lista)**

Provjeru ispunjenost propisanih procedura u vezi studije, vrši lice koje je ovlašteno za vođenje postupka odobravanja studije u Federalnom ministarstvu, na osnovu ček liste koja se nalazi u Prilogu II. ovog pravilnika i čini njegov sastavni dio.

**POGLAVLJE IV. ZAVRŠNE ODREDBE**

**Član 10.**

**(Rodna ravnopravnost)**

Gramatički izrazi upotrijebljeni u ovom pravilniku za označavanje muškog ili ženskog roda podrazumijevaju oba spola, osim kada je svrha ovog pravilnika drugačija.

**Član 11.**

**Stupanje na snagu**

Ovaj pravilnik stupa na snagu osmog dana od dana objavljivanja u “Službenim novinama Federacije BiH”.

FEDERALNA MINISTRICA

\_\_\_\_\_\_\_\_\_\_\_\_\_\_\_\_\_\_\_\_\_

V. broj \_\_\_\_\_\_\_\_\_\_\_\_\_\_\_\_\_ dr Edita Đapo

Datum \_\_\_\_\_\_\_\_\_\_\_\_\_\_\_\_\_\_ 2021. godine

Sarajevo

**PRILOG I.**

Ja \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ kao ovlašteno lice \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, pod moralnom materijalnom i krivičnom odgovornošću, a na osnovu člana 8. Pravilnika o sadržaju studije uticaja na okoliš, dajem sljedeću:

**Izjavu[[1]](#footnote-1)**

kojom potvrđujem da su svi podaci sadržani u studiji uticaja na okoliš istiniti, tačni i potpuni, što se utvrđuje i na osnovu dokaza priloženih uz studiju.

Ujedno izjavljujem da Federalno ministarstvo okoliša i turizma može kopirati studiju i javno objaviti netehnički rezime studije radi informiranja javnosti.

Datum: Potpis davaoca Izjave

\_\_\_\_\_\_\_\_\_\_\_\_\_\_\_\_\_\_\_

(Ime i prezime)

**Prilog II.**

**ČEK LISTA ZA STUDIJU UTICAJA NA OKOLIŠ**

|  |  |  |
| --- | --- | --- |
| **D. STUDIJA UTICAJA NA OKOLIŠ** |  |  |
| 1. Da li je podnosilac zahtjeva odabrao ovlaštenog nosioca izrade studije? |  |  |
| 2. Da li je ovlašteni nosilac izrade studije ovlašten u skladu sa iz čl. 73., st. 2. Zakona? |  |  |
| 3. Da li je studija pripremljena u skladu propisom iz članom 74. stav (1) Zakona i rješenjem? |  |  |
| 4. Da li je podnosilac zahtjeva dostavio Federalnom ministarstvu po jedan primjerak studije u pisanoj i elektronskoj formi u roku od 30 dana od dana prijema studije od nosioca izrade studije? |  |  |
| 5. Da li je Federalno ministarstvo u roku od 15 dana od dana prijema studije, dostavilo elektronsku kopiju studije zainteresiranim organima i zainteresiranoj javnosti i objavilo studiju na internet stranici? |  |  |
| 6.Da li je u postupku ocjene studije Federalno ministarstvo obavijestilo i pozvalo javnost na javnu raspravu o studiji na način propisan članom 40. i članom 76. Zakona? |  |  |
| 7.Da li je u postupku ocjene studije Federalno ministarstvo obavjestilo i uključilo drugi entitet/državu ukoliko projekt može imati prekogranični uticaj na javnu raspravu o studiji na način propisan članom 81. Zakona i propisom iz stava (9) ovog člana Zakona? |  |  |
| 7. Da li je Federalno ministarstvo provelu javnu raspravu u skladu sa čl. 76. i 77. Zakona? |  |  |
| 8. Da li je stručna komisija izvršila ocjenu studije u roku od 30 dana od dana održavanja javne rasprave? |  |  |
| 9. Da li stručna komisija utvrdila nedostatke i zatražila dopunu studije? |  |  |
| 10. Da li je studija koja sadrži nedostatke vraćena podnosiocu zahtjeva na doradu u skladu sa primjedbama stručne komisije i dostavljenim primjedbama zainteresiranih organa i javnosti?  Ukoliko jeste, Podnosilac zahtjeva je dužan u roku od 30 dana dostaviti potrebne izmjene/dopune studije uticaja nakon čega ministarstvo obavještava zainteresovanu javnost o izmjenama/dopunama koje je podnosilac dostavio. U skladu sa čl. 78. st. (7). Zakona, studija može biti vraćena samo jednom radi dorade. |  |  |
| 11. Da li je Federalno ministarstvo donijelo rješenje o odobravanju ili odbijanju studije u roku od 60 dana od završetka postupka ocjene studije i dostavilo ga podnosiocu zahtjeva i zainteresovanim stranama u skladu sa članom 79. stav (3) Zakona? |  |  |
| 12. Da li je studija odobrena? |  |  |
| 13. Da li je studija odbijena?  Ako jeste, zbog kojih razloga?  - utvrđeno je da bi projekat mogao izazvati znatno zagađivanje okoliša ili u znatnoj mjeri ugroziti okoliš,  - projekat nije u skladu sa Federalnom strategijom zaštite okoliša i Akcionim planom zaštite okoliša,  - projekat nije u skladu sa međunarodnim obavezama države po pitanju zaštite okoliša i dr. |  |  |
| 14. Da li je rješenje o studiji objavljeno na internet stranici Federalnog ministarstva u skladu sa članom 79. stav (4)? |  |  |
| 15. Da li je Federalno ministarstvo proslijedilo rješenje drugom entitetu/državi na koju projekt može imati uticaj u slučaju prekograničnog uticaja? |  |  |
| 16. Da li je podnosilac zahtjeva pribavio odobrenje za građenje u roku od 3 godine od dana prijema rješenja? Ukoliko nije, rješenje o odobravanju studije prestaje da važi u skladu sa članom 79. stav (6). |  |  |

**O B R A Z L O Ž E NJ E P R A V I L N I K A**

**I. PRAVNI OSNOV ZA DONOŠENJE PRAVILNIKA**

Pravni osnov za donošenje Pravilnika o sadržaju studije uticaja na okoliš (u daljem tekstu: Pravilnik) sadržan je u odredbama člana 74. stav (1) Zakona o zaštiti okoliša ("Službene novine Federacije BiH", broj: 15/21). Odredbama člana člana 74. stav (1) Zakona, propisano je da Federalni ministar donosi propis kojim se utvrđuje sadržaj studije.

**II. USKLAĐENOST SA ZAKONODAVSTVOM EVROPSKE UNIJE**

U Evropskoj uniji (EU), pitanja studije uticaja na okoliš je uređena odredbama Direktive 2011/92/EU Evropskog parlamenta i Vijeća od 13. decembra 2011. o procjeni učinaka određenih javnih i privatnih projekata na okoliš čiji je cilj visoki stepen zaštite okoliša i integracija pitanja okoliša u pripremi i odobrenju projekata. Ova direktiva je značanije izmijenjena 2014. godine. Dio ove direktive je preuzet *Uredbom o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš*, a dio koji se odnosi na sdržaj studije uticaja je preuzet ovim pravilnikom.

Pregled usklađenosti odredbi ovog pravilnika sa navedenom direktivom EU sadržan je u Uporednom prikazu usklađenosti koji se nalazi u prilogu ovog obrazloženja.

**III. RAZLOZI ZA DONOŠENJE PRAVILNIKA**

U februaru 2021. donesen je novi Zakon o zaštiti okoliša („Službene novine Federacije BiH“ broj 15/21). Članom 74. stav (1) tog Zakona propisano je da će Federalni ministar donijeti propis kojim se utvrđuje sadržaj studije uticaja, a članom 146. stav (2) propisano je da će se taj propis donijeti u u roku od godine dana od dana stupanja na snagu tog Zakona.

Materija ovog pravilnika regulisana je u okviru IV poglavlja, i to:

* Poglavlje I. – Opće odredbe;
* Poglavlje II. – Obavezni sadržaj studije;
* Poglavlje III. – Posebni sadržaj studije;
* Poglavlje IV. – Završne odredbe.

**IV. OBRAZLOŽENJE PRAVNIH RJEŠENJA**

Materija Pravilnika regulisana je u okviru četiri gore navedenih poglavlja. Svako poglavlje sadrži istu i sličnu materiju koja je međusobno povezana i uslovljena. Na taj način stvoreni su uslovi da se primjena Pravilnika može vršiti na jasan i pravilan način. U tom cilju materija Pravilnika je regulisana na sljedeći način, i to:

1. **Poglavlje I. – Opšte odredbe (čl.1. i 2.)**

U okviru tog poglavlja regulisana su sljedeća pitanja:

* U **čl. 1.** navedena su samo pitanja koja su regulisana Pravilnikom, pa ta odredba predstavlja predmet Pravilnika.
* U **čl. 2.** regulisano je kada postoji potreba za izradom studije, a to zavisi od rješenje donesenog u postupku prethodne procjene uticaja na okoliš koje se donosi na osnovu odredbi zakona i Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš.

1. **Poglavlje II. – Obavezni sadržaj studije (čl. 3. i 4.)**

U okviru tog poglavlja regulisana su sljedeća pitanja:

* U **čl. 3.** utvrđeno je ko može izraditi studiju, i to su pravna lica koja su ovlaštena od strane Federalnog ministarstva za izradu studija, prema posebnom propisu.
* U **čl. 4.** detaljno je definisan je sadržaj studije.

1. **Poglavlje III. – Posebni sadržaj studije (čl. 5. do 9.)**

* U **čl. 5.** propisan je obavezan poseban sadržaj koji se odnosi na pregled načina uvažavanja mišljenja zainteresovanih strana koji je proveden u postupku prethodne procjene uticaja na okoliš.
* U **čl. 6.** definisano je da ukoliko se radi o projektu za koji je potrebno pribavljanje okolinske dozvole, u skladu sa propisom iz člana 83. stav (1) Zakona, studija sadrži i Plan upravljanja otpadom.
* U **čl. 7.** propisan je i obavezan dio studije na okoliš ukoliko se utvrdi da će projekat imati uticaj na okoliš drugog entiteta, Brčko distrikta BiH ili prekogranični uticaj.
* U **čl. 8**. definisano je da se uz studiju uticaja na okoliš prilaže, u općini ili kod notara ovjerena, Izjava o istinitosti, tačnosti i potpunosti podataka navedenih u studiji.
* U **čl. 9.** propisana je ček lista za provjeru propisanih procedura u Federalnom ministarstvu. Ta lista je detaljno propisana u Prilogu II. ovog pravilnika.

1. **Poglavlje IV. - Završne odredbe (čl. 10. i 11.)**

* **U čl. 10.** utvrđene su odredbe o rodnoj ravnopravnosti.
* **U čl. 11.** definisano je stupanje na snagu ovog pravilnika.

U prilogu Pravilnika nalaze se Prilog I. i Prilog II. koji su predviđeni Pravilnikom. Ti prilozi predstavljaju sastavni dio Pravilnika i po tom osnovu se primjenjuju zajedno sa odgovarajućim odredbama Pravilnika.

**V. JAVNE KONSULTACIJE**

Federalno ministarstvo okoliša i turizma je donijelo Odluku o konsultacijama o tekstu nacrta Pravilnika br. ......... od ...... 2021. na osnovu koje je provelo proces javnih konsultacija na utvrđeni tekst putem njegovog objavljivanja na internetu (web stranica [www.fmoit.gov.ba](http://www.fmoit.gov.ba)), sa pozivom zainteresiranoj javnosti za dostavljanje primjedbi i sugestija u roku od 30 dana od dana prijema obavijesti tog ministarstva (u periodu od -), s obzirom da predmetni propis ima ili može da ima značajan uticaj na javnost. Obavijest je dostavljena sljedećim organizacijama i institucijama:

U postupku javnih konsultacija, zaprimljeni su sugestije i komentari od strane:

* ........................................................
* ........................................................

**V. MIŠLJENJA NADLEŽNIH ORGANA**

**VI. FINANSIJSKA SREDSTVA POTREBNA ZA PROVEDBU PROPISA**

Federacija BiH neće imati dodatne finansijske obaveze za primjenu ovog propisa.

1. Izjava se ovjerava u općini [↑](#footnote-ref-1)